## Pravilnik o superanalizi vina, voćnih vina i drugih proizvoda od vina i voćnih vina

### NN 71/2008 (20.6.2008.), Pravilnik o superanalizi vina, voćnih vina i drugih proizvoda od vina i voćnih vina

# MINISTARSTVO POLJOPRIVREDE, RIBARSTVA I RURALNOG RAZVOJA

**2374**

Na temelju članka 70. stavka 4. Zakona o vinu (»Narodne novine« br. 96/03)
ministar poljoprivrede, ribarstva i ruralnog razvoja donosi

## PRAVILNIK

### O SUPERANALIZI VINA, VOĆNIH VINA I DRUGIH PROIZVODA OD VINA I VOĆNIH VINA

I. OPĆE ODREDBE

Članak 1.

Ovim Pravilnikom uređuju se uvjeti i način provođenja superanalize vina, voćnih
vina i drugih proizvoda od vina i voćnih vina.

Članak 2.

Superanaliza obuhvaća fizikalno-kemijsku analizu, organoleptičko ocjenjivanje,
stručno tumačenje i komentar rezultata nalaza.

Članak 3.

Fizikalno-kemijska analiza obuhvaća metode analize vina, voćnih vina i drugih
proizvoda od vina i voćnih vina sukladno Pravilniku o fizikalno-kemijskim
metodama analize mošta, vina, drugih proizvoda od grožđa i vina te voćnih vina
(»Narodne novine« br. 106/04).
Fizikalno-kemijsku analizu obavlja pravna osoba kojoj je akreditacijsko tijelo
prema normi HRN ISO/IEC 17025:2007 izdalo potvrdu o akreditaciji za ispitivanje
kakvoće vina.

Članak 4.

Organoleptičko ocjenjivanje mošta, vina i drugih proizvoda od grožđa i vina te
voćnih vina i drugih proizvoda na bazi voćnih vina u svrhu provođenja
superanalize obavlja Komisija za organoleptičko ocjenjivanje vina u čijem
sastavu ne smiju sudjelovati ocjenjivači koji su sudjelovali u prethodnom
ocjenjivanju.
Komisiju za organoleptičko ocjenjivanje određuje ovlaštena pravna osoba iz
članka 5. ovoga Pravilnika i čine je ocjenjivači koji se nalaze na Popisu
članova Povjerenstva za organoleptičko ocjenjivanje vina i drugih proizvoda od
grožđa i vina.
Komisija za organoleptičko ocjenjivanje određuje se za svaki pojedini zahtjev, a
organoleptičko ocjenjivanje obavlja se u prostorijama pravne osobe koja
posjeduje ovlaštenje ministra poljoprivrede, ribarstva i ruralnog razvoja (u
daljnjem tekstu: ministar) za provođenje organoleptičkog ocjenjivanja.

II. POSEBNE ODREDBE

Članak 5.

Superanalizu može obavljati pravna osoba ovlaštena od strane ministra za
obavljanje superanalize vina, voćnih vina i drugih proizvoda od vina i voćnih
vina (u daljnjem tekstu: ovlaštena pravna osoba).
Popis ovlaštenih pravnih osoba objavljuje se u »Narodnim novinama«.

Članak 6.

U svrhu dobivanja ovlaštenja ministra za provođenje superanalize vina, voćnih
vina i drugih proizvoda od vina i voćnih vina pravna osoba mora biti znanstvena
ustanova sa sjedištem na području Republike Hrvatske.
Pravna osoba iz stavka 1. ovoga članka mora imati zaposlenu stručnu osobu koja
ima zvanje najmanje znanstvenog suradnika iz područja biotehničkih znanosti s
istaknutim rezultatima rada u području vinarstva.

Članak 7.

Za dobivanje ovlaštenja iz članka 5. ovoga Pravilnika pravna osoba podnosi
Ministarstvu poljoprivrede, ribarstva i ruralnog razvoja (u daljnjem tekstu:
Ministarstvo) zahtjev za dobivanje ovlaštenja s podacima o podnositelju zahtjeva
i dokazom o ispunjenju uvjeta iz članka 6. ovoga Pravilnika.

Članak 8.

Ministar može ovlaštenoj pravnoj osobi oduzeti ovlaštenje iz članka 5. ovoga
Pravilnika ako se utvrdi da je ta pravna osoba postupala protivno odredbama
Zakona o vinu (»Narodne novine« br. 96/03) i ovoga Pravilnika, ili je pak
prestala udovoljavati propisanim uvjetima.

Članak 9.

Pravna osoba koja je obavila fizikalno-kemijsku analizu i organoleptičku ocjenu
u inspekcijskom nadzoru ne može obavljati i superanalizu vina, voćnih vina i
drugih proizvoda od vina i voćnih vina.

Članak 10.

Na zahtjev vlasnika uzorka, nadležni inspektor dostavit će drugi primjerak
uzorka na superanalizu ovlaštenoj pravnoj osobi.
Ovlaštena pravna osoba dužna je provesti postupak superanalize tako da uzorak
dostavi na fizikalno-kemijsku analizu sukladno članku 3. i na organoleptičko
ocjenjivanje sukladno članku 4. ovoga Pravilnika.
Ovlaštena pravna osoba daje stručno tumačenje i komentar rezultata nalaza na
temelju fizikalno-kemijske analize i organoleptičke ocjene te izdaje nalaz
superanalize.
Nalaz superanalize konačan je i može se pobijati samo pod uvjetima i na način
propisan za pobijanje javnih isprava.
Nalaz superanalize ovlaštena pravna osoba dužna je dostaviti nadležnoj
inspekciji i Ministarstvu.

III. PRIJELAZNE I ZAVRŠNE ODREDBE

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-01/10
Urbroj: 525-2-08-1
Zagreb, 12. lipnja 2008.

Ministar
**mr. sc. Božidar Pankretić**, v. r.

Pravilnik, NN 71/2008-2374
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)